b"\n_START_ARTICLE_\nMathew Brady\n_START_SECTION_\nDe unge \xc3\xa5r\n_START_PARAGRAPH_\nBrady blev f\xc3\xb8dt i Warren County i New York. Hans irske for\xc3\xa6ldre Andrew og Julia Brady var indvandret til USA. Han flyttede til New York som 17 \xc3\xa5rig. I 1844 havde han sit eget fotografiske studie i New York og \xc3\xa5ret efter begyndte Brady at udstille sine billeder af ber\xc3\xb8mte amerikanere. Han \xc3\xa5bnede et studie i Washington D.C. i 1849, hvor han m\xc3\xb8dte Juliette Handy, som han giftede sig med i 1851. Brady\xe2\x80\x99s tidlige billeder var daguerreotypier og han vandt mange priser for sine billeder. I 1850-erne blev ambrotypi fotografier popul\xc3\xa6re, hvilket banede vejen for albumen kopien, et papirbillede som blev fremstillet fra store glasnegativer, som blev anvendt i udstrakt grad under den amerikanske borgerkrig. I 1859 gjorde den parisiske fotograf Andr\xc3\xa9-Adolphe-Eug\xc3\xa8ne Disd\xc3\xa9ri visitkort billederne popul\xc3\xa6re og disse sm\xc3\xa5 billeder, p\xc3\xa5 st\xc3\xb8rrelse med et visitkort blev hurtigt en popul\xc3\xa6r artikel da tusinder af disse billeder blev fremstillet og solgt i USA og Europa.\n_START_SECTION_\nBrady og borgerkrigen\n_START_PARAGRAPH_\nBradys indsats for at dokumentere den amerikanske borgerkrig i stor stil ved at bringe det fotografiske atelier direkte ud p\xc3\xa5 slagmarken sikrede hans plads i historien. Trods den \xc3\xa5benlyse fare, finansielle risiko og hans venners fors\xc3\xb8g p\xc3\xa5 at tale ham fra det, blev han senere citeret for at sige: \xe2\x80\x9dJeg var n\xc3\xb8dt til at tage af sted. En \xc3\xa5nd i mine f\xc3\xb8dder sagde: G\xc3\xa5, og jeg gik\xe2\x80\x9d. Hans f\xc3\xb8rste popul\xc3\xa6re billeder var fra det F\xc3\xb8rste slag ved Bull Run, hvor han kom s\xc3\xa5 t\xc3\xa6t p\xc3\xa5 kampen, at han n\xc3\xa6r var blevet taget til fange._NEWLINE_Han ansatte Alexander Gardner, James Gardner, Timothty H. O\xe2\x80\x99Sullivan, William Pywell, George N. Barnard, Thomas C. Roche og sytten andre m\xc3\xa6nd, som hver fik et transportabelt m\xc3\xb8rkekammer, til at tage ud og fotografere scener fra borgerkrigen. I det store og hele forblev Brady i Washington hvorfra han styrede sine assistenter, og han kom kun sj\xc3\xa6ldent selv p\xc3\xa5 slagmarkerne. Det kan til dels skyldes at hans syn begyndte at svigte i 1850-erne._NEWLINE_I 1862 udstillede han billeder fra Slaget ved Antietam i sit galleri i New York under titlen: \xe2\x80\x9dDe d\xc3\xb8de ved Antietam\xe2\x80\x9d. Mange af billederne var malende beskrivelser af lig, hvilket gjorde udstillingen til noget ganske nyt i Amerika. Det var f\xc3\xb8rste gang nogen havde set realiteterne i krigen p\xc3\xa5 f\xc3\xb8rste h\xc3\xa5nd, om end i fotografisk form, hvilket var meget forskelligt fra malernes \xe2\x80\x9dindtryk\xe2\x80\x9d._NEWLINE_Efter krigen mistede en krigstr\xc3\xa6t offentlighed interessen for at se billeder af krigen, og Brady\xe2\x80\x99s popularitet og forretning faldt drastisk.\n_START_SECTION_\nSenere \xc3\xa5r og d\xc3\xb8d\n_START_PARAGRAPH_\nUnder krigen brugte Brady over $100.000 p\xc3\xa5 over 10.000 fotografiske plader. Han forventede at regeringen ville k\xc3\xb8be billederne n\xc3\xa5r krigen sluttede, men da regeringen afviste at k\xc3\xb8be billederne, m\xc3\xa5tte han s\xc3\xa6lge sit atelier i New York og g\xc3\xa5 fallit. I 1875 tildelte Kongressen ham $25,000 men han forblev dybt forg\xc3\xa6ldet. Nedtrykt over sin finansielle situation, tabet af synet og knust af sin kones d\xc3\xb8d i 1887 blev han meget ensom. Mathew Brady d\xc3\xb8de fattig p\xc3\xa5 velg\xc3\xb8renhedsafdelingen p\xc3\xa5 Presbyterian Hospital i New York, klokken fem den 15. januar 1896, af komplikationer efter et uheld med en sporvogn. Hans begravelse blev betalt af veteraner fra New Yorks 7. infanteri regiment. Han blev begravet p\xc3\xa5 kongressens kirkeg\xc3\xa5rd i Washington D.C.Levin Corbin Handy, Brady's tilgiftede nev\xc3\xb8 overtog hans onkels fotografiforretning efter hans d\xc3\xb8d.\n_START_SECTION_\nArven\n_START_PARAGRAPH_\nDe tusinder af fotografier som Mathew Brady tog er blevet den vigtigste visuelle dokumentation af den amerikanske borgerkrig og har hjulpet historikere til bedre at forst\xc3\xa5 perioden._NEWLINE_Hans fotografier af Abraham Lincoln blev brugt som grundlag for $5 dollar sedlen og Lincoln pennyen."